Góðu næmingar og foreldur í 6., 7., og 8.flokki

Nú sleppa tykkara børn loksins aftur í skúla. Hetta verður mánadagin 18.mai. Vit gleða okkum at síggja næmingarnar aftur í skúlanum, hóast gerandisdagurin ikki verður heilt tann sami, sum hann var áðrenn 12.mars.

Meginreglan frá myndugleikunum er, at næmingarnir helst skulu møta í skúla. Í teimum førum, har serligar umstøður gera seg galdandi hjá næmingum ella avvarðandi, skulu foreldur boða flokslæraranum frá hesum.

Gerandisdagurin verður eitt sindur broyttur, nú næmingarnir koma aftur í skúla. Støðan í Føroyum viðvíkjandi Korona sær góð út beint nú, men enn eiga og skulu vit gera alt, vit kunnu, og sum okkum er tilmælt, at fylgja teimum tilmælum og leiðreglum, ið Koronaráðgevingin leypandi kemur við.

Vit í skúlanum hava eisini roynt at gera alt, sum vit kunnu at halda tey tilmæli, ið vit skulu, so tá ið næmingarnir koma í skúla mánadagin, fara vit øll at royna at taka ábyrgd og verja hvør annan og okkum sjálv. Hetta gera vit við at royna at halda tilmæltu frástøðuna, sum nú er, at flokkarnir kunnu vera saman sum flokkur í sama flokshøli og verða roknaði sum ein isoleraður bólkur. Tey fara at húsast í heimastovuni, har borðini standa í tilmæltu frástøðuni, og bara ein næmingur situr við hvørt borðið.

Flokslærararnir og ein ella tveir lærarar verða knýttir at hvørjum flokki; Hesir lærararnir verða allatíðina saman við somu næmingunum í hvørjum flokki sær. T.v.s., at lærararnir ganga helst ikki ímillum flokkarnar.

Um veðrið er við okkum, sum tað vónandi verður, so fara næmingarnir óivað at fáa undirvísing bæði inni og úti.

Reinføri er sera týdningarmikil, so vit vaska okkum um hendurnar og spritta (um neyðutg) hendurnar eftir føstum mannagongdum; tað gera vit, tá ið vit koma í skúla, tá ið vit hava verið á WC, áðrenn vit fara í fríkorter, tá ið vit koma innaftur, áðrenn vit eta matpakka, tá ið vit eru liðug at eta, og tá ið vit fara heim. Eisini eru reingerðarfólkini hjá skúlanum til arbeiðis í toymum, meðan næmingarnir eru í skúla, og tey hava sínar føstu reinhaldsmannagongdir.

**Hvar fara næmingarnir at húsast?**

**6.a**  fer at halda til í heimastovuni í A-lonini. 6.a hevur **inngongd gjøgnum branddyrnar vestanfyri skúlan** beinleiðis inn í flokshølið – (niðan ímóti grøna økinum.)

**6.b** fer at halda til í heimastovuni í A-lonini. 6.b hevur **inngongd úr skúlagarðinum** beinleiðis inn í flokshølið gjøgnum branddyrnar niðanfyri náttúru- og tøkni stovuna.

6.a og 6.b fara at halda fríkorter í tveimum ymsum støðum.

**6.flokkarnir eru í skúla frá kl. 9.00-14.00**

­­­­­­­­­­

**7.a og 7.b** fara at húsast í heimastovunum í D-lonini. 7.a og 7.b ganga inn gjøgnum **høvuðsdyrnar frá Tórgarðsgøtu** og oman í skúlastovurnar.

7.a og 7.b hava hvør sín sín skúlagarð at vera í í fríkorterunum.

**7.flokkarnir eru í skúla frá kl. 9.00-14.00**

**8.a, b og d** fara at húsast í heimastovunum niðast í D-lonini. Allir 8.flokkarnir ganga bæði inn og út úr skúlanum **gjøgnum branddyrnar omaneftir ímóti strond.** – frá parkeringsplássinum móti Tórgarðsgøtu og omanum skúlan.

**8.flokkarnir eru í skúla frá kl. 8.00-13.30**

Sum fyrr sagt, so snúgva tilmælini frá Koronaráðgevingini seg í høvuðsheitunum um reinføri, at halda flokkarnar sundurskildar og at lærarar ikki ganga inn í ov nógvar flokkar.

Tískil niðurleggja við vanligu tímatalvuna og skipa av nýggjum. Allar lærugreinar verða umboðaðar, so fakligheitin verður raðfest; tó fara næmingarnir ikki at hava ítrótt og handaligu lærugreinarnar. Hesar lærugreinarnar verða í ávísan mun knýttar at hinum lærugreinunum.

Nærri kunning um tímatalvu og onnur praktiskt viðurskifti kemur frá flokslæraranum.

Vit gleða okkum at síggja tykkum aftur í skúlanum mánadagin 18.mai 2020.

Bestu heilsanir

***Eyðna Magnussen, skúlastjóri***

***Eysturskúlin***

***tlf. 214755 | eydna.magnussen@skulin.fo***

***tlf.302540 |***[***www.eysturskulin.fo***](http://www.eysturskulin.fo/)***|***

**GG foreldur**! Vísa børnini minstu sjúkutekin, so skulu tit hava børnini heima við hús.